元符萬寧宮慶成頌
作者：宋徽宗
朝代：宋

paragraphs: 句曲之山，有居其顛。
誰氏之子，象帝之先。
啟迪後人，淑修其身。
守靜而篤，是爲葆真。
在昔元符，作室其下。
經始勿亟，以遺來者。
我應受之，嗣紹厥緒。
我儀圖之，繕此棟宇。
考彼宮宇，因心而友。
不日成之，克相其後。
廼益其名，曰維萬寧。
書以揭之，用妥明靈。
道大無方，體用有常。
以德則帝，以業而王。
坐進此道，與道無極。
神之聽之，洽此萬國。